Бамби (филм)
„Бамби“ () е американски анимационен филм на компанията Уолт Дисни. Премиерата му в САЩ е на 13 август 1942 г. Разпространител е RKO Radio Pictures. Това е петият филм от поредицата „Класически анимационни филми“ на Дисни (Walt Disney Animated Classics).

Създаден е по едноименния роман на Феликс Залтен от 1923 година. Впоследствие е направен филм „Бамби 2“, който представя ранните години на главните герои, преди събитията от втората половина на първия филм.

„Бамби“ получава три номинации за „Оскар“ – за най-добър звук, най-добра песен („Love Is a Song“) и оригинална филмова музика.

Сюжет 
В гъсталака на гората се ражда малкият принц, еленчето Бамби, и животните се стичат да го видят и да поздравят майка му. Прохождащото еленче се сприятелява със зайчето Тропчо, а докато се учи да говори, среща още един приятел – малък скункс, когото нарича Цвете.

Майката на Бамби го завежда за първи път до поляната, като го предупреждава, че това красиво място може да бъде и опасно. Там еленчето се запознава с малката кошута Фелин и среща своя баща – най-дълголетния елен, почитан от животните като Цар на гората. Животните побягват от поляната, следвани от изстрели и Бамби за първи път научава за човека, който носи заплаха за тях.

Зимата започва с весели игри в снега с Тропчо, но продължава дълго и носи глад. Един ден Бамби и майка му излизат на поляната и откриват покарала трева – знак, че пролетта наближава. Докато се хранят, кошутата усеща, че наблизо има ловец и двамата побягват, следвани от изстрели, но само Бамби успява да стигне до дома. Открило, че е останало само, еленчето се лута из гората, търсейки напразно своята майка. Среща баща си, който му обяснява, че майка му вече няма да е до него и го отвежда със себе си.

Настъпва пролет и порасналият Бамби се събира отново с Тропчо и Цвете. Тримата са озадачени от поведението на другите животни и техният приятел бухал им обяснява, че това е любовната лудост. Макар първоначално да се заричат, че няма да се случи с тях, първо Цвете, после Тропчо си намират приятелки, а Бамби среща порасналата Фелин и двамата също се влюбват. Намесва се друг елен, който иска да отведе младата кошута със себе си, но Бамби успява да го пребори.

Същата нощ Бамби се събужда от миризма на дим и баща му обяснява, че трябва да бягат, защото в гората има човек. Бамби се връща за Фелин навреме, за да ѝ помогне да се спаси от преследващите я кучета. Самият той е прострелян, но баща му успява да го накара да се изправи на крака. Двамата се спасяват от пожара, обхванал гората, и стигат малък остров сред езеро, където са намерили убежище другите животни, сред които е и Фелин.

В края на филма горските животни отново се събират по хубав повод – Фелин е родила близнаци – братче и сестриче. Бамби и баща му заедно бдят от висока скала. Накрая старият цар бавно се оттегля в гората и Бамби остава сам на поста си.

Синхронен дублаж

Ролите озвучиха

Други гласове

Хор

Песни

Българска версия

Външни препратки 
 

Анимационни драми
Американски детски анимационни филми
Американски музикални филми
Филми от 1942 година
Анимационни филми на „Дисни“
Филми на „Уолт Дисни Анимейшън Студиос“